СКЪПИ СЪНАРОДНИЦИ,

Обръщам се към вас – българите, живеещи в Република Сърбия.

Обръщам се в много труден за всички нас момент. В света, в Европа, в България и в Сърбия водим тежка борба срещу невидим противник.

На първа линия в тази битка са медицинските работници. Те спасяват човешки животи, застрашавайки собственото си оцеляване. Тяхната защита с подходящи облекла и оборудване е особено важна.

Следя много внимателно и със загриженост обстановката в районите, в които живеете. Запозната съм с нуждите, които имате в битката срещу вируса.

Ето защо се обърнах към моя колега-вицепремиер и министър на отбраната Красимир Каракачанов. Поисках, и съм му благодарна за отзивчивостта, предприятия на Министерството на отбраната да произведат професионални медицински облекла специално за нуждите на българите в Сърбия.

Днес вие получавате 132 комплекта защитни медицински облекла за многократно ползване. Всеки от тях е ушит според размера на лекарите и медицинския персонал в здравните домове на Босилеград и Цариброд, в болниците в Пирот и Сурдулица, в медицинския център в Звонци.

Искам да ви уверя, скъпи сънародници, че винаги можете да разчитате на подкрепата на България!

В същото време искам да помоля вас – българите, живеещи в Сърбия, да спазвате стриктно въведените мерки и ограничения, за да може във възможно най-кратък срок както Република Сърбия, така и България, да се възстановят от бедствието, причинено от вируса в световен мащаб!

Ваша,

Екатерина Захариева